Steen Gade (SF), 2014-06-04:
Og tak for svarene fra de to ministre.
Jeg har simpelt hen ikke tid til at nævne alle de steder, hvor jeg er enig med ministrene, men det er jo heller ikke en dårlig dag, hvor man faktisk er enig i de to besvarelser, som bliver givet.
Som svar på handels- og udenrigsministerens betragtninger om, at vi arbejder for, at alle mennesker har nogle fundamentale rettigheder – det var det, ministeren brugte som indgangsvinkel – tror jeg, jeg vil starte med en lille kort fortælling om, da i udvalget var i Bangladesh.
Vi var helt ude ved kanten.
Vi var ude i en landsby, hvor vi spurgte indbyggerne: Hvad gør I, når cyklonen kommer, for den kommer jo med visse mellemrum?
Så sagde de: Ja, vi ville gerne ligesom henne i nabolandsbyen have et cementtårn i tre etager, som vi kunne flygte op i, men det har vi ikke.
Men vi er glade for, at vi her nede i vores lille forsamlingshus – som ikke var en fin bygning – har fået lavet en cementkælder, hvor vi kan beholde noget ferskvand, sådan at vi har ferskvand, når cyklonen er kommet, sådan at vi ikke får den, kan man sige, ekstrabelastning efter cyklonen, hvis vi overlever den.
Jamen hvor går I hen?
Vi kravler op i træerne.
Okay, men hvad med børnene?
De små børn hænger vi op først.
Det er jo den virkelighed, som mennesker her på kloden er udsat for, og det er indgang til sådan en følelsesmæssig beskrivelse af realiteten, men man kan læse klimarapporten, og man behøver ikke at læse andet end sammendraget – det er en meget stor rapport, så jeg opfordrer ikke dem, der følger med her, til at læse det hele – og man kan faktisk gå ind på nettet og se rigtig mange ting om konsekvenserne.
Og der har været så meget snak om, om vi ikke har råbt ulven kommer, om advarslerne ikke er alt for voldsomme, men så vil jeg sige: Læs rapporten, se, at rapporten siger: Nej, advarslerne har ikke været for alvorlige.
Skal vi så grave os ned og tro, vi ikke kan gøre noget?
Nej, selvfølgelig ikke.
Når vi har rejst den her debat, er det, fordi jeg gerne vil have, at det her Folketing nu for alvor anerkender sammenhængen mellem klimaændringerne og sikkerhedspolitikken og dermed også nødvendigheden af, at de forskellige ministre i Udenrigsministeriet også tager det på sig.
Og det er ikke, fordi det ikke har været på vej.
Vi fik i den sikkerhedspolitiske redegørelse fra 2013 for første gang nævnt klimaændringerne.
Nu vil jeg spørge den nuværende udenrigsminister, om vi også i år i den sikkerhedspolitiske redegørelse til Folketinget vil få gjort endnu mere ud af at tydeliggøre de her sammenhænge, hvor de er.
De er ikke alle steder, men de eksisterer.
Og der, hvor jeg vil sige de er vigtigst, er der, hvor vi har sårbare stater i forvejen.
Jeg nævnte Bangladesh, men tag hele bæltet syd for Sahara.
Det ved vi jo godt er sårbare stater – fra Somalia til Mali.
I den sammenhæng er jeg optaget af, at det også er en del af FN's Sikkerhedsråds arbejde, så FN's Sikkerhedsråd kunne arbejde lidt mere forebyggende.
Jeg ville gerne have det sådan – og jeg håber, at den danske regering vil arbejde for det – at der var halvårlige redegørelser til FN's Sikkerhedsråd, hvor man fik at vide, at der er en kæmpe risikozone her på grund af klimaændringerne, sådan at man kunne handle i tide, altså før der er blevet krig, før der er kommet voldelige udbrud.
Så er der måske nogle der siger: Jamen nu taler han om krig og voldelige udbrud – ja, rapporten siger, at det er en risiko.
Det er en risiko, ikke den allerhøjeste risiko, men det er en risiko; det kan faktisk føre til voldelige konflikter.
Og den sammenhæng mener jeg at vi er nødt til at tage op som en meget vigtig del af fremtidens sikkerhedspolitik.
Jeg har også et ønske om, at man i FN sammen med andre lande tager nogle initiativer i retning af at få ordnet de der småøer, som vi ved forsvinder fra overfladen – i hvert fald som beboede områder – i løbet af de næste år, så vi får fundet ud af et eller andet juridisk for de mennesker i fremtiden.
Derfor er jeg glad for at kunne fremsætte følgende forslag til vedtagelse på vegne af Venstre, Socialdemokraterne, Det Radikale Venstre, Socialistisk Folkeparti, Enhedslisten og Det Konservative Folkeparti:
Forslag til vedtagelse »Folketinget anerkender alvoren i IPCC’s anden delrapport om konsekvenser af klimaændringerne i de i forvejen mest sårbare områder og lande, herunder de små øudviklingsstater.
Folketinget opfordrer regeringen til fortsat markant dansk indsats for en global klimaaftale i 2015 samt øget fokus på de sikkerhedspolitiske konsekvenser af klimaændringerne, herunder behovet for tidlig advarsel og forebyggende indsatser gennem styrket klimadiplomati i eksisterende fora som FN, EU, det nordiske samarbejde og bilaterale samarbejdsrelationer.
Regeringen opfordres til en særlig indsats for at inddrage FN’s sikkerhedsråd.